En ny opgørelse fra Beskæftigelsesministeriet viser, at antallet af ikke-vestlige indvandrere på kontanthjælp falder markant, skriver Børsen.

I april 2016 var 49.900 ikke-vestlige indvandrere på kontanthjælp, uddannelseshjælp og integrationsydelse.

Men i februar 2018 var tallet faldet til 40.500, hvilket er et fald på cirka 9500 personer.

Læs også : Flere indvandrere i job i København: Hanan er glad for at være i Rema 1000

- Det er jo nogle rigtig gode tal, der betyder, at samfundets udgifter til det beskæftigelsesmæssige efterslæb, vi har til folk med ikke-vestlige baggrund, bliver mindre, siger beskæftigelsesminister Troels Lund Poulsen (V) til Børsen.

Rekord inden for rækkevidde

Samtidig er beskæftigelsen for indvandrere steget fra 43 til 47 procentpoint fra fjerde kvartal i 2015 til tredje kvartal i 2017. Dertil kommer, at godt 40.000 ikke-vestlige indvandrere er kommet i job siden 2015.

Flygtninge kommer også i job langt hurtigere end tidligere, viser tallene.

Alt i alt har beskæftigelsen for indvandrere nået det højeste niveau siden 2009.

- Med nogen forsinkelse er der kommet fart på beskæftigelsen for ikke-vestlige indvandrere, og beskæftigelsesrekorden fra 2008 er inden for rækkevidde, siger Torben Tranæs, der er vismand og forskningsdirektør i Vive - Det Nationale Forsknings- og Analysecenter for Velfærd.